Plaasmoord: 16-jarige vas vir moord op egpaarŉ 16-jarige het Maandag in die landdroshof in Mosselbaai verskyn in verband met die plaasmoord op die egpaar Will (69) en Anje Kiesling (66), van Lephalale (Ellisras) in Limpopo. “Die saak teen die seun is tot 7 April uitgestel, sodat die saak na die Mokopane-landdroshof oorgeplaas kan word,” het brig. Hangwani Mulaudzi, woordvoerder van die polisie in Limpopo, gesê. Die seun is na bewering ŉ familielid van die egpaar. Die Kieslings se liggame is Vrydag op hul plaas Merebank in die Swartwater-distrik aangetref. Die seun is Maandagoggend in Mosselbaai in hegtenis geneem. “Die jeugdige is by sy voog se huis in hegtenis geneem,” het Mulaudzi gesê. Polisie het die op die egpaar afgekom nadat familielede nie met hulle in verbinding kon tree nie. “Hul liggame was reeds in ’n gevorderde stadium van ontbinding en ŉ nadoodse ondersoek sal vandeesweek gedoen word om die oorsaak van dood te bepaal,” het Mulaudzi gesê. -SAPA Lees ook: Plaasmoord: Man en vrou dood aangetref